Kolačno

Poloha

Kolačno leží v severnej časti pohoria Tribeč, na styku s Hornonitrianskou kotlinou, na hornom toku ľavostranného prítoku Nitry. Nadmorská výška v strede obce je 238 metrov nad morom. Povrch chotára tvoria prevažne druhohorné a kryštalické horniny. Zalesnený je hrabovými, dúbravami a dubobučinami. Celková výmera územia obce je 21 314 026 metrov štvorcových. Hustota obyvateľstva na kilometer štvorcový je 42 obyvateľov.

Dejiny

Obec s názvom terra Kolechna sa objavuje v listine kráľa Ondreja III. z 1. júna 1293. Prví osadníci sem prišli zrejme z Veľkých Uheriec, čo nepriamo potvrdzuje samotný názov; pojmom kolešňa sa označujú dočasné senníky a košiare. Na vzniknutých pasienkoch tak vznikla osada a neskôr aj usadlosti Veľká a Malá Ondrášová a Hlboká. Farnosť Kolačno je spomínaná v roku 1332. Obec postupne patrila zemanom z Baračky, paulínom z Lefantoviec a od r. 1527 panstvu Topoľčianky. V 18. storočí Bošániovcom, Rudnajovcom, Kvašajovcom a poslednými feudálnymi majiteľmi boli Thonetovci, ktorým panstvo potvrdila Mária Terézia v listine z roku 1787. 
V roku 1601 mala obec 2 mlyny a 200 obyvateľov žilo v 40. domoch, v roku 1828 už 550 obyvateľov obývalo 85 obydlí. V roku 1970 dosiahol počet obyvateľov 1003, odkedy populácia klesá, až na 850 v roku 2013. V minulosti sa zaoberali poľnohospodárstvom, chovom oviec, prácou v lese, včelárstvom a tkáčstvom. Obyvateľov zasiahla prvá svetová vojna, na ktorej bojiská odišlo 135 mužov, z ktorých sa vrátilo len 99. Druhá svetová vojna sa tu skončila 2. apríla 1945 oslobodením vojskami II. ukrajinského frontu. 
V obci sa narodil náboženský spisovateľ Ján Valašík (1720 – 1768).

Pamiatky

Zo zachovaných kultúrnohistorických pamiatok sú známe základy románskeho hradu na Michalovom vrchu z 12. – 13. storočia, ktorý je známy ako archeologická lokalita a budova ZŠ, ktorá bola postavená v roku 1900. Dominantou obce je zrekonštruovaný rímskokatolícky kostol sv. Jozefa robotníka, ktorý vznikol v rokoch 1951 – 1953 prístavbou hlavnej lode ku kaplnke z roku 1912.

Vodstvo

Miestnou časťou Ondrášová preteká potok Drndava, ktorý sa vlieva pod Ondrášovou do vodnej nádrže a odkiaľ preteká ďalej cez obec. Za obcou sa s Drndavou spája Habrovský potok, ktorý sa vo Veľkých Uherciach vlieva do Drahožice a tá ústi v rieke Nitra.

Príroda

V pohorí Tribeč a v CHKO Ponitrie je množstvo prameňov, ktoré sa nachádzajú napríklad na Habrovej pri chate Lesov SR, ale aj prameň Žiaková pri vodnej nádrži. V okolí je aj mnoho studničiek, ako napríklad studnička pri Rybníku, Javorníku a Dechtovníku. Vodná nádrž poskytuje veľmi dobré podmienky pre rekreáciu a rybolov a celkovo je vhodná pre pasívnu rekreáciu. Prírodu okolitých lesov využívajú počas letnej sezóny hlavne hubári. V katastrálnom území obce sa nachádzajú prírodné mokrade európskeho významu.

Rekreácia

V katastrálnom území obce Kolačno sa nachádza chatová oblasť Malá Ondrášová a Veľká Ondrášová. Pri dlhšom pobyte sú tu aj ubytovacie služby, ktoré poskytuje Prázdninový dom Katarína. V prekrásnom prostredí sú vhodné podmienky pre pešiu turistiku, cykloturistiku, futbal, aerobik, korčuľovanie.

Tradície

Ku každoročným tradíciám obce patria fašiangy, ples športovcov, stavanie Mája, MDD – cesta rozprávkovým lesom, oslavy Dňa matiek, stretnutie na Vrchhore, preteky nemeckých ovčiakov o Pohár SNP organizované Kynologickým klubom v Kolačne, stretnutie s Mikulášom, Vianočné posedenie, privítanie Nového roka.